
Kvietimas teikti paraiškas
Neringos savivaldybė nuo birželio 28 d. iki liepos 29 d. 15.45 val. kviečia Neringos savivaldybėje veikiančias bendruomenines organizacijas teikti projektų paraiškas  Nevyriausybinių organizacijų ir bendruomeninės veiklos stiprinimo 20221 metų veiksmų plano 1.1.6 priemonės „Stiprinti bendruomeninę veiklą savivaldybėse“ įgyvendinimui.
Lietuvos Respublikos valstybės biudžeto lėšų bendra suma, skirta projektų įgyvendinimui – 3416 eurų.
Priemone siekiama skatinti gyvenamųjų vietovių bendruomenių savarankiškumą tenkinant viešuosius jų narių (gyventojų) poreikius, stiprinti narių (gyventojų) sutelktumą ir tarpusavio pasitikėjimą, bendruomeninę veiklą, sudaryti sąlygas bendruomeninėms organizacijoms dalyvauti priimant sprendimus dėl bendruomenių narių (gyventojų) socialinių ir viešųjų poreikių tenkinimo.  Galimi pareiškėjai – bendruomeninės organizacijos, kaip jas apibrėžia Lietuvos Respublikos vietos savivaldos įstatymas ir Lietuvos Respublikos bendruomeninių organizacijų plėtros įstatymas.
Jei savivaldybės teritorijoje veikiančios bendruomeninės organizacijos neteiks paraiškų konkursui ar liks priemonei įgyvendinti skirtų ir bendruomeninėms organizacijoms nepaskirstytų lėšų arba nepanaudotų priemonei įgyvendinti skirtų lėšų, paraiškas naujam konkursui galės teikti nevyriausybinės organizacijos, kaip jos apibrėžtos Lietuvos Respublikos nevyriausybinių organizacijų plėtros įstatyme, arba religinės bendruomenės ir bendrijos, kaip jos apibrėžtos Lietuvos Respublikos religinių bendruomenių ir bendrijų įstatyme. Tinkamomis finansuoti veiklos, kurias vykdant tenkinami viešieji gyvenamųjų vietovių bendruomenių narių (gyventojų) interesai ir poreikiai.
Projektai aprašomi užpildant paraišką. Paraiška turi būti užpildyta lietuvių kalba pagal paraiškos formą, patvirtintą Nevyriausybinių organizacijų ir bendruomeninės veiklos stiprinimo 2022 metų veiksmų plano 1.1.6 priemonės „Stiprinti bendruomeninę veiklą savivaldybėse“ įgyvendinimo Neringos savivaldybėje tvarkos aprašu (toliau – Aprašas) (Neringos savivaldybės administracijos direktoriaus 2022 m. birželio 16 d. įsakymas Nr. V13-342, kurį galite rasti www.neringa.lt/ komisijos, tarybos ir darbo grupės/bendruomeninių organizacijų taryba), ir pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas, ir patvirtinta antspaudu, jei pareiškėjas privalo turėti antspaudą, arba elektroniniu parašu, jei pareiškėjas jį turi. Paraiška turi būti užpildyta kompiuteriu. Rekomenduojama paraiškas teikti elektroniniu būdu, t. y. skenuotą paraišką su lydraščiu ir pridedamais dokumentais siųsti į Savivaldybės el. p. administracija@neringa.lt arba pareiškėjas paraišką su lydraščiu pateikia vokuose registruotu paštu, arba įteikia asmeniškai Neringos savivaldybės administracijai, adresu: Taikos g. 2, Neringa, I aukštas, Vienas langelis kab. Prie paraiškos be kitų dokumentų, nurodytų Apraše, būtina pateikti aktyvią (-ias) nuorodą (-as), leidžiančią (-ias) susipažinti su pareiškėjo viešai paskelbtu (-ais) 2020 metų ir (ar) 2021 metų metiniu finansinių ataskaitų rinkiniu (-iais) ir veiklos ataskaita (-omis).
Pareiškėjams, rengiantiems projektus, informaciją ir konsultacijas su konkursu susijusiais klausimais iki paskutinės projektų pateikimo dienos pagal kompetenciją teikia Neringos savivaldybės administracijos vyriausioji specialistė Žydrūnė Janauskienė, tel. 868655922 arba el. paštu zydrune.janauskiene@neringa.lt.
